הוועדה המיוחדת לדיון בהצעת חוק, כנסת 20, פרוטוקול מספר 1>, 2015-07-20 13:40

דוד ביטן: אני פותח את הישיבה.

דוד ביטן: הישיבה משודרת בפורטל באינטרנט של התחדשות עירונית.

דוד ביטן: כבר מילאתי מקום הרבה ראשי ועדות, אף פעם לא היו כל כך הרבה אנשים, יש פה משהו חדש שאני לא יודע?

<קריאה: התחדשות.

דוד ביטן: התחדשות של הוועדות.

תמר זנדברג: אין נשים בוועדה.

דוד ביטן: את יודעת שזה נבחר לפי סיעות.

דוד ביטן: אז הסיעה שלך לא שמה - - -

רחל עזריה: זה לא קשור לסיעה שלה.

דוד ביטן: טוב, אנחנו עושים את זה חגיגי, אחר כך תגידי מה שאת רוצה.

דוד ביטן: לפני שאנחנו בוחרים את היושב ראש אני רוצה לתת לשר גלנט לומר מספר דברים מטעם סיעת 'כולנו' וגם כחבר.

<קריאה: לא גם מטעם כולנו.

<קריאה: לא מטעם סיעת 'כולנו', מטעם כולנו.

יואב גלנט: צהריים טובים לכם, אדוני יושב ראש ועדת הכנסת, חברי לסיעה ויושב ראש הוועדה אלי כהן, סגן השר ז'קי לוי, אורחים, חברים, השר אבי גבאי, שהוא לא חבר כנסת אבל הוא שר ב'כולנו', כידוע לכם, ואנחנו משתפים איתו פעולה בנושא הזה בצורה מאוד מאוד הדוקה.

יואב גלנט: תחום ההתחדשות העירונית הוא למעשה הפלטפורמה העיקרית לשדרוג של מרכזי הערים והשכונות הוותיקות בכל רחבי הארץ ובמיוחד בערים הגדולות שהן מטבע הדברים גם הערים הוותיקות.

יואב גלנט: זה תחום שבשנים האחרונות נתקל בקשיים ובבעיות בירוקרטיות רבות.

יואב גלנט: הקמה של הרשות צפויה ליצור איגום של סמכויות ואיגום של משאבים ולאפשר לנו למקד מאמץ כך שיביאו גם להתחדשות ולייצור של עשרות אלפי יחידות דיור בשנים הקרובות וגם לטיפול באוכלוסיות שנמצאות במקומות האלה.

יואב גלנט: אנחנו מאמינים שהקמת הרשות להתחדשות עירונית תיצור איזון בין הבנייה החדשה שמתפתחת ברחבי הארץ לבין הבנייה שנמצאת במרכזי השכונות.

יואב גלנט: בעוד שהבנייה החדשה מיועדת ברובה לחסרי דיור ולאוכלוסיות צעירות הרי שההתחדשות העירונית בחלקה הגדול בנויה לאוכלוסיות ותיקות בהיקף נרחב ואם אנחנו נצליח ונשכיל לעשות התחדשות עירונית בשכונות שלמות אז למעשה יתאפשר שימוש חוזר במשאב הקרקע במקומות שבהם הביקושים הם הגבוהים ביותר, בחלק מהמקומות הקרקע היא היקרה ביותר ובכך ייקל לנו גם לשמר את השטחים הפתוחים, שאבי גבאי שיושב פה אמון על העניין הזה ומעמיד לנו סרגל בשמו ובשם הארגונים הירוקים על מנת שאנחנו נתיישר לזה, ופה אנחנו גם משמרים את עתודות הקרקע וגם מצליחים ליישב את השטח.

יואב גלנט: משרד הבינוי יחד עם משרד האוצר, משרדי הממשלה, ועדת הרפורמות בכנסת והוועדות האחרות, יוביל את ההקמה של הרשות מתוך כוונה לראות אותה פועלת ומשפיעה כבר בסוף השנה הזאת.

יואב גלנט: תודה רבה לכם.

דוד ביטן: רק חברי ועדה יכולים להצביע.

דוד ביטן: אני רק אומר לך לגבי חברת הכנסת זנדברג, יש לה ידע רב ותנצל אותה גם אם היא לא חברת ועדה.

אלי כהן: בשמחה.

דוד ביטן: בהתאם להוראות סעיף 106(א)(1) לתקנון הכנסת הוועדה תבחר יושב ראש מבין חבריה לפי המלצת ועדת הכנסת.

דוד ביטן: ועדת הכנסת ממליצה בפני הוועדה המיוחדת לדיון בהצעת חוק הרשות הממשלתית להתחדשות עירונית התשע"ה-2015 לבחור בחבר הכנסת אלי כהן לכהן כיושב ראש הוועדה.

דוד ביטן: מי בעד?

דוד ביטן: מי נגד?

דוד ביטן: נמנע?

דוד ביטן: בעד – פה אחד

דוד ביטן: אין.

דוד ביטן: פה אחד.

דוד ביטן: בבקשה כבוד היושב ראש.

דניאל עטר: תיהנה מהרגע, כנראה שזו פעם אחרונה שזה יהיה פה אחד.

עיסאווי פריג': לא אפשרתם הצגת מועמדים נוספים.

דניאל עטר: אין מועמדים, רק המלצות הוועדה.

דניאל עטר: עיסאווי, כבר הצבעת בעד, עזוב אותך.

עיסאווי פריג': כן, הוועדה לא המליצה על שניים.

עיסאווי פריג': מזל טוב, אלי.

אלי כהן: תודה רבה.

אלי כהן: אז קודם כל תודה רבה לכולכם, תודה לידידי וחברי יושב ראש ועדת הכנסת חבר הכנסת דוד ביטן.

אלי כהן: תודה ליואב גלנט, שר הבינוי והשיכון, שהזרוע והרשות להתחדשות עירונית תהיה מרכזית ומשמעותית תחת משרד הבינוי.

אלי כהן: אני רוצה להודות לך באופן אישי.

אלי כהן: אני חייב להודות שמתחילת העבודה שלי בכנסת אני מגלה אצלך, יואב, חוץ מהיכולת הביצועית, גם רגישות אישית מאוד גבוהה, גם בנושא של הדיור הציבורי, גם בנושא של הקידום של האתיופים, וזה בהחלט פן נוסף שאני לא הכרתי ואני מברך אותך על כך.

אלי כהן: אני כמובן רוצה להודות לכל צוות משרד הבינוי, שממנו אנחנו זוכים לתמיכה, לסגן השר ז'קי לוי שמטפל בדברים, למנכ"ל המשרד אשל ארמוני ולכל החברים.

אלי כהן: אני גם רוצה לברך את החברים שנמצאים כאן איתנו, את השר אבי גבאי, השר להגנת הסביבה, שאנחנו רואים את פועלו מדי יום.

אלי כהן: אני רוצה להודות לחברי, יושב ראש ועדת הפנים, דוד אמסלם, שהוא חבר אמיתי, וכמובן לכל חברי הכנסת שהם שותפים בוועדה ואני יכול להגיד כאן דבר אחד ברור, אנחנו נפעל בוועדה לא כקואליציה ולא כאופוזיציה, אני חושב שהוועדה הזו שמה לה למטרה לטפל בנושא של משבר הדיור, בין היתר, ומן הצד השני לטפל בנושא חשוב מאוד שזה הנושא של שיקום שכונות שהוזנחו.

אלי כהן: כלומר יש לנו כאן הזדמנות לבוא ולהוסיף מאות אלפי יחידות דיור במרכזי הערים, באזורי הביקוש, בלי להוסיף תשתיות מן הצד האחד, ואנחנו רואים עד כמה זה חשוב, עד כמה משאב הקרקע הוא חיוני, ומן הצד השני לבוא ולשקם את כל אותן שכונות שנמצאות גם בפריפריה הגיאוגרפית וגם בפריפריה החברתית.

אלי כהן: כאן אני בטוח שאנחנו נעשה את זה יחד.

אלי כהן: אני יכול לציין שחבר הכנסת שמולי ואני ביקרנו בלוד בשבוע שעבר בשכונה שחייבת להיות חלק מהרפורמה הזאת ואנחנו בהחלט נבוא ונעשה את זה יחד.

אלי כהן: הכוונה שלנו כאן היא לראות את החברים ולשמוע את הדברים.

אלי כהן: ככלל, בכל מקום ובכל ועדה אנחנו צריכים שלושה קודקודים.

אלי כהן: אנחנו צריכים את הקודקוד של הרשויות הרגולטוריות, את רשויות התכנון, את הרשויות המקומיות ואת היזמים.

אלי כהן: אני שמח שכל שלושת הגורמים האלה נמצאים כאן והם ייקחו חלק חשוב ומרכזי בתהליך.

אלי כהן: נמצא כאן ראש העיר מודיעין, יושב ראש השלטון המקומי, חיים ביבס, אני מודה לך ומברך אותך שהצטרפת.

אלי כהן: נמצא כאן ידידי ראש העיר יואל לביא, ראש עיריית רמלה, שעושה דברים מדהימים ברמלה ומקדם שם תכנית לאלפי יחידות דיור ברמלה.

אלי כהן: יואל, שא ברכה, זה פרויקט כלכלי וחברתי מאין כמוהו.

אלי כהן: לראש עיריית בת ים, יוסי בכר, ולחבר מועצת העיר, איציק דריקס.

אלי כהן: אני מודה לחברים מרשויות התכנון שנמצאים איתנו כאן, לבינת שוורץ ממינהל התכנון, לנציגים ממינהל מקרקעי ישראל, לעדיאל, למאיר אסולין מרשות המסים, וכמובן גם לנציגים של חברת עמידר שמייצגים את הדיור הציבורי, שהם הולכים להיות חלק מרכזי וחשוב מאוד בנושא הזה דווקא בצד של הרווחה ואנחנו בהחלט באים ורוצים לרתום אותם לטובת הנושא.

אלי כהן: כמובן שאי אפשר בלי הזרוע המרכזית שהיא הזרוע של היזמים ושל היזמויות עצמן.

אלי כהן: נמצא איתנו כאן נשיא התאחדות בוני הארץ, נסים בובליל, נסים, תודה שהגעת, ועוד יזמים מובילים בתחום שחלקם הצליחו כבר להוציא פרויקטים וחלקם תקועים, אנחנו כאן מתוך מטרה לאפשר להם שהם ייצאו.

אלי כהן: אז אשר אלון, נסים אסייג, ירון גינדי, יוסף שבתאי, ועוד חברים טובים ואחרים שנמצאים כאן.

אלי כהן: וכמובן פעילים חברתיים שרואים בהזדמנות הזאת אפשרות לבוא ולעשות שינוי משמעותי בתחום של ההתחדשות העירונית.

אלי כהן: לסיכום, חברים, אנחנו לא רק נעשה ברכות, כמובן אחרי הברכות מי שירצה להתפנות לעיסוקיו יוכל, אנחנו נשמע תיכף ממשרד האוצר, מערן ניצן וממעין נשר, סקירה קצרה של החוק ומה המהות שלו.

אלי כהן: ככלל, אני רוצה להגיד שהמדיניות שלנו היא לא להקים רשות על מנת שתהיה רשות, אין לנו שום מטרה ושום היגיון להקים רשות שתבזבז כספי מסים ותייצר משרות, יש לנו כאן מטרה להקים רשות אפקטיבית, רשות שתוכל לסייע בקיצור הזמנים.

אלי כהן: מי שיודע, פרויקט בנייה רגיל לוקח זמן מאוד רב, אז פרויקט בינוי, מה שנקרא ויה דולורוזה, הוא על גבול הבלתי אפשרי.

אלי כהן: לכן אנחנו מעוניינים יחד שאותה רשות תהיה אפקטיבית, שעוד כמה שנים אנחנו נוכל באמת לראות את אותן שכונות מתחדשות.

אלי כהן: לכן לרשות הזאת תהיה גם קרן של משאבים שהיא תוכל להשתמש והמטרה שלנו גם שזו לא תהיה אגודה וועדה מייעצת, אלא יחד עם משרד הבינוי, אני אשמח לקבל מכם את ההערות, על מנת שיהיו לה את הסמכויות שהיא תוכל לקדם את אותם דברים וכשאנחנו מדברים על הנושא של התחדשות עירונית אז כפי שציינתי בהתחלה, אחת זה הפתרון של משבר הדיור, שתיים זה שיקום שכונות והנושא השלישי, הוא גם בהחלט חיזוק של מבנים, שאנחנו מדברים עליו היום.

אלי כהן: חשוב להגיד עוד דבר, אנחנו נקיים ישיבות גם בפגרה וייצא אליכם לוח זמנים, בעיקר כמובן לחברי הוועדה, אבל גם לכל הגופים השונים שנמצאים כאן.

אלי כהן: זה יעלה גם בפורטל הוועדה.

אלי כהן: אנחנו מצפים ונשמח לקבל מכם הערות עד סוף אוגוסט, אנחנו מתכוונים לדון בכל ההערות שיתקבלו, נביא אותם לפתח חברי הוועדה על מנת שיבואו, יראו וישמעו.

אלי כהן: אז, שוב, תודה רבה לכולכם שהגעתם ושכיבדתם אותנו בנוכחותכם, ובאמת שיהיה לנו בהצלחה.

אלי כהן: הצלחת הוועדה זה הצלחת, אני חושב, עם ישראל במקרה של הדיור, במקרה הזה.

אלי כהן: תודה רבה.

עיסאווי פריג': כבוד היושב ראש, יש לי שאלה.

עיסאווי פריג': הרשות, ישנם דברים ספציפיים, רפורמות בערים מסוימות שכבר התקבלו שהרשות מתכוונת להתמקד בהם?

אלי כהן: אז קודם כל יש מעל 100 מתחמים שהוגדרו בארץ כמתחמים שמיועדים לפרויקטים של התחדשות עירונית.

אלי כהן: לצערנו משנת 1998 כמות הפרויקטים שיצאו לפועל ותיכף אתה תראה את הנתונים, הם פחות מ-30.

תמר זנדברג: אתה מדבר רק על פינוי-בינוי.

אלי כהן: כן, המתחמים אלה מתחמים של פינוי-בינוי ובהחלט יש גם את ה - - -

תמר זנדברג: אני חושבת שמאוד מאוד חשוב, כבר מהתחלה, להשתמש בידע שנצבר כאן, גם מהגורמים האזרחיים, גם הממשלתיים, לא להפוך את הרשות הזאת לרשות פינוי-בינוי, לרשות לקידום מתחמי פינוי-בינוי, כי פינוי-בינוי זאת דרך אחת עם לא מעט בעיות, יש הרבה סיבות שהפרויקטים האלה נתקעו עד עכשיו, וגם אלה שיצאו לפועל לא בטוח שהם בדיוק מגשימים את החזון שאנחנו אומרים התחדשות עירונית.

תמר זנדברג: החזון ששר הבינוי פרס בפנינו והשאיפה לפתור את משבר הדיור, שאדוני היושב ראש, אמרתם, זה חזון מורכב, זה חזון של חיזוק מרכזי הערים, של התבססות על תחבורה מקיימת, של עידוד עירוב שימושים, חיי קהילה, משבר מחירי הדיור.

תמר זנדברג: כל הדברים האלה, האופן שבו פרויקטים של פינוי-בינוי התבצעו עד עכשיו זו לא הדרך הראשונה וגם לא החמישית, זאת אולי אחת האחרונות להגשים את המטרות האלה.

תמר זנדברג: אז אנחנו ממש היינו מצפים שהמון המון ידע שקיים בתחום הזה יבוא לידי ביטוי כאן, כי זו שעת כושר מדהימה.

תמר זנדברג: אם כל הדבר הזה יהיה בסופו של דבר בשביל עוד כמה פרויקטים של פינוי-בינוי לפי ההכרזה של עכשיו פספסנו את ההזדמנות לפתור את משבר הדיור.

תמר זנדברג: זה עד כדי כך.

אלי כהן: תמר, אני מסכים איתך שזו שעת כושר מדהימה, מכיוון שהכדאיות בפרויקטים של פינוי-בינוי זה כאשר מחירי הקרקע גבוהים.

אלי כהן: כיום, על אף שמחירי הקרקע גבוהים קשה להוציא פרויקטים כאלה לפועל, ולכן בהחלט אנחנו נראה גם את הסביבה הכוללת ולא לעשות את זה כלאחר יד.

תמר זנדברג: פרויקט של פינוי-בינוי מסתכל, כמו שאמרת, על ערך הקרקע, הוא מסתכל כדאיות כלכלית.

תמר זנדברג: התחדשות עירונית מקיף את האוכלוסייה, את הקהילה, את התחבורה, את החינוך, המון המון דברים ששם טמון המפתח למשבר הדיור.

תמר זנדברג: זו לא רק עסקת קומבינציה על הקרקע.

תמר זנדברג: הזכרת כאן בשמותיהם הרבה מאוד יזמים, זה לא רק השאלה אם ליזם תהיה כדאיות כלכלית כן או לא ומה הוא יבנה.

תמר זנדברג: יש כאן בעמוד 10 במצגת אימאג' שנבחר, אני לא יודעת אפילו על ידי מי - - -

אלי כהן: תמר, ברשותך, אנחנו גם קצרים בזמן.

אלי כהן: אני מציע שאחרי שנראה את המצגת, חברים.

אלי כהן: חבר הכנסת דניאל עטר, בבקשה.

דניאל עטר: אל"ף, אני רוצה לברך על הקמת הוועדה ועל הגדרת המטרות שלה ובהחלט לברך אותך על בחירתך ולאחל לך בהצלחה.

דניאל עטר: אין לי ספק שהכוונות של כל היושבים וכל חברי הוועדה הן כוונות טובות להמשיך ולקדם את האינטרסים.

דניאל עטר: חסר לי מאוד בחומר, יש לי הרבה מה לומר על החומר שנשלח, אולי תהיה כאן ישיבה יותר מפורטת ויהיה זמן לפרט, אבל זה מפתיע אותי מאוד שהמדינה מכריזה בהקמת הוועדה הזו על פתרון בעיית הדיור כעל אחד הנושאים הכי חשובים בסדר היום שלה מצד אחד, ומצד שני לא מנצלת את ההזדמנות הזו לפתור בעיות שעשרות שנים לא מטפלים בהן, למשל לקבוע יעדי אכלוס לעיירות הפיתוח.

דניאל עטר: יושב כאן סגן השר ז'קי לוי, שהיה ראש העיר של בית שאן, יודע יותר טוב מכל אחד אחר.

דניאל עטר: יושבת כאן גברתי ראשת העיר לשעבר של ערד, הם יודעים טוב מאוד, אי אפשר לקיים עיר בפריפריה על 10,000 תושבים, על 15,000 תושבים, אין אפשרות לתת חינוך כמו שצריך, אין עתיד לדור הצעיר, אין חיי תרבות נורמליים, אין נגישות.

דניאל עטר: יש פה אירוע, אירוע דרמטי, אני מתחבר אליו בכל המובנים ואני מתחבר גם למה שאמרת, זה לא עניין של קואליציה ואופוזיציה, זה עניין של עתידה של המדינה הזו.

דניאל עטר: אני מציע לקיים על זה דיון ולהגדיר יעדי אכלוס לעיירות הפיתוח שזו מטרה של המדינה.

דניאל עטר: היא מעודדת אוכלוסייה בהטבות מס, בשכר, בקידום החינוך והתרבות, בפיתוח.

דניאל עטר: שר התחבורה, שאני תמיד מברך אותו ואני מנצל את ההזדמנות הזו פעם נוספת לברך אותו, מרשת אותנו ברשת כבישים יוצאת מן הכלל, הזדמנות טובה - - -

יואב בן צור: זה גם ראש הממשלה.

דניאל עטר: אני לא נכנס לוויכוחים האלה בתוך הליכוד.

תמר זנדברג: אין קואליציה ואופוזיציה.

דניאל עטר: הספיק לי שכל ראשי הערים כאן הם מהליכוד, זה מספיק, אז אני לא נכנס לפינות האלה, אבל אני מדבר בשיא הרצינות, אני חושב שזו שעת כושר וזו הזדמנות טובה להוסיף נדבך נוסף למטרות של הוועדה הזו.

דניאל עטר: אם יינתן לזה מענה זה ייתן פתרון לשוליים הרכים של המדינה הזו, לחולשה של הפריפריה וישנה את המציאות מקצה לקצה ואין לי ספק שיואב גלנט, אני כבר רואה אותו עומד להסתער כמו בימים הטובים, אז אני בהחלט מבקש ש - - -

יואב גלנט: הימים הטובים זה עכשיו, דני.

אלי כהן: תודה, חבר הכנסת עטר.

אלי כהן: אני רוצה גם להודות ליושב ראש ועדת הכספים, משה גפני, שמכבד אותנו כאן בנוכחותו.

אלי כהן: תודה, אדוני.

אלי כהן: חבר הכנסת יואב קיש, בבקשה.

יואב קיש: אני רוצה קודם כל להתחיל בברכות.

יואב קיש: את חבר הכנסת אלי כהן לא הכרתי היטב לפני שהתחלנו לשרת פה בכנסת הזו.

יואב קיש: אני חושב שאתה מאוד מתאים לתפקיד ואני מאחל לך הצלחה רבה.

יואב קיש: באמת זה לא עניין של קואליציה ואופוזיציה, זה עניין של משימה ממדרגה ראשונה שמוטלת על הכתפיים של מדינת ישראל, הממשלה והכנסת פה.

יואב קיש: אני חושב שבהמשך להערות שהעלה גם חברי דניאל עטר וגם חברת הכנסת תמר, אנחנו צריכים לשים לב לא להתבלבל בדבר אחד, יש לנו גם ועדת פנים שיש לה תפקידים, אני חושב שהנושא של הוועדה הזו, הנושא של התחדשות עירונית, מכוון למשהו מאוד ספציפי.

יואב קיש: אז נכון שאנחנו לא פה בשביל לפתור רק את בעיות היזם ולראות שזה כדאי כלכלית וכשבודקים התחדשות עירונית צריך לבדוק אם הולכים לפרויקטים איפה יהיו, איך יהיו הכבישים, איך יהיו החניות, איך יהיו הגנים ואיך יהיו - - -

רחל עזריה: תנסה שוב.

רחל עזריה: הנושא של תחבורה ציבורית, שבילים להולכי רגל.

יואב קיש: אני נתתי את הדוגמאות שלי, תמר נתנה את הדוגמה של חוף הים, כל אחד נותן את הדוגמה שלו, כולל גנים לילדים.

יואב קיש: מתאים לך גנים לילדים?

יואב קיש: מה שאני רוצה להוסיף ולהגיד, שהתחדשות עירונית זה באמת נושא מאוד מורכב והוא לא מדבר רק על הכדאיות הכלכלית של הפרויקט מצד אחד, מצד שני אני לא בטוח שאנחנו יכולים עכשיו את כל בעיות הדיור להפיל רק על נושא ההתחדשות העירונית.

יואב קיש: יש הרבה מאוד בעיות.

יואב קיש: יושב פה השר גלנט שידיו מלאות, אנחנו ניקח את הנושא של הרשות הזו ואני חושב שהמשימה הכי חשובה, ממה שאמרת, זה שאותה רשות לא תהפוך להיות איזה מקור ג'ובים ובזבוז כספי ציבור.

יואב קיש: הרשות הזו צריכה להיות אפקטיבית, היא צריכה לפתוח חסמים בירוקרטים, לא לעשות יותר ולדאוג שהעסק יתחיל לעבוד.

יואב קיש: תודה רבה.

אלי כהן: מסכים בהחלט, יואב.

אלי כהן: לפני שנעביר את רשות הדיבור לחבר הכנסת יואב בן צור, אז באמת נמצא איתנו כאן אלי אללוף, יושב ראש ועדת העבודה והרווחה וראש מועצת חבל מודיעין, שמעון סוסן.

ינון מגל: מתי מצביעים?

אלי כהן: הצבענו.

אלי כהן: חבר הכנסת בן צור, בבקשה.

יואב בן צור: אני חושב שהיום זה יום שאנחנו צריכים להתמקד דווקא יותר בברכות ובהתאמה של יושב ראש הוועדה לוועדה שבראשה הוא עומד.

יואב בן צור: אני חייב לומר שמפלגת 'כולנו' הביאה כמה אנשים מהטובים לכנסת ואחד מהם באמת זה אלי כהן.

יואב בן צור: אני חושב שאין מתאים ממנו לתפקיד הזה מהסיבה שהוא גם בא מהמקומות האלה, הוא ראה אותם בתור ילד והוא חווה את הדברים האלה והוא מבין באופן העמוק ביותר, בראייה החברתית הכוללת שלו, מה זה בעצם לגרום להתחדשות עירונית בהרבה מקומות, שזה משפרי דיור להרבה אנשים שלא היו יכולים להגיע לזה לעולם ולא יגיעו לזה לעולם לולא תהיה התכנית הזאת.

יואב בן צור: אני חושב שהפרטים של הוועדה וכל מה שמדברים עכשיו הם כרגע אולי מיותרים גם בלחץ של הזמן, בואו נתמקד, אין לי ספק, אלי, שאתה תהיה יושב ראש ועדה מצטיין ואני חושב שתצליח להוביל את הוועדה הזאת להישגים, במיוחד כשלידך יושב שר בינוי כל כך נמרץ, יחד עם סגנו, וכולם יחד ישתפו פעולה ואין לי ספק שבוועדה כולם, קואליציה ואופוזיציה, יבואו לפה כדי לעשות ולא כדי לדבר.

יואב בן צור: תודה.

אלי כהן: תודה רבה, יואב, תודה על המילים החמות.

דוד אמסלם: אני רוצה לאחל לך בהצלחה, אני מאוד אוהב אותך.

דוד אמסלם: אני באמת חושב שאתה האיש הנכון במקום הנכון.

דוד אמסלם: אנחנו לרשותך, גם אני, גם דוד, אני מרשה לעצמי לדבר גם בשם דוד ביטן וגם אלי אלאלוף אחינו, ההצלחה שלך היא באמת ההצלחה של כולנו ובאמת שאפו ואנחנו איתך.

דוד אמסלם: למרות שאני לא מצליח עוד להבין, אבל זה לא בדיון, מה בעצם סמכויות הרשות, מה החיתוך בסמכויות בין משרד הבינוי לבין הרשות, איך אנחנו כחברי כנסת בכלל בדרג, האם אנחנו רק מחוקקים או מתקנים תקנות ולא מבצעים.

דוד אמסלם: אני לא מבין בזה הרבה, אני לא מצליח להבין, בהמשך אנחנו נלמד את זה, בכל מקרה באמת בהצלחה.

אלי כהן: תודה לחבר הכנסת אמסלם.

אלי כהן: אני רוצה להעביר לחבר הכנסת משה גפני, שהוא היושב ראש שלי, הוא יושב ראש ועדת הכספים שבה אני חבר.

משה גפני: אני אעשה את זה ממש בקצרה.

משה גפני: אני מודה לך, אדוני היושב ראש, רבותיי השרים, שר הבינוי, השר להגנת הסביבה, חברי הכנסת.

משה גפני: אני מברך אותך על התפקיד הזה.

משה גפני: אני נמצא בהרבה כנסות בכנסת, פעם הייתי בקואליציה אז הצלחנו, וכשהייתי באופוזיציה אז הממשלה נכשלה, דבר אחד היה ברור כל הזמן, יש כישלון קולוסאלי בעניין של הבינוי, של הדיור, של קורת גג לזוגות צעירים.

משה גפני: זה הדבר שאפשר להגיד שעובר כחוט השני בין כל הממשלות.

משה גפני: אני שמח על העניין הזה, ששר האוצר וגם אתם ב'כולנו', אתם לקחתם את הפרויקט של הדיור, אנחנו כולנו נשתף פעולה עם העניין הזה.

משה גפני: כל הנושא של הרפורמות, אנחנו דיברנו לגבי הוועדה הזאת, כל ועדה שהיא בהסכמה, ואתה אמרת לי את זה, אני מציין את זה לשבח, מאז שאמרתם ועדת הרפורמות אני לא ישן בלילה, עד שאמרת לי שהכול בהסכמה, אז זה בסדר גמור.

משה גפני: אנחנו כולנו בעניין הזה.

משה גפני: כולנו, לא הכוונה המפלגה, כולנו זה גם המפלגה וגם כולנו.

משה גפני: אני מאחל לך הצלחה.

משה גפני: ההצלחה שלך זו ההצלחה של כולנו.

משה גפני: מי המציא לכם את השם הזה?

דוד ביטן: אנחנו בליכוד לא השתמשנו במילה קדימה אף פעם.

דניאל עטר: זה מה שאתם מאחלים לכולנו?

דניאל עטר: לפני רגע אמרתם שאתם חברים שלהם, אתם מאחלים להם להיות קדימה.

משה גפני: אני מאחל לך הצלחה.

משה גפני: אני הצלחתי להכיר את הכישורים שלך בזמן הקצר הזה שאנחנו כאן יחד ואני חושב שיש לך את הכישורים להוביל את העניין הזה, יש לך את שר הבינוי, את שר האוצר ואת השרים האחרים, יש לך את יושב ראש ועדת הכספים, מה אתה צריך יותר מזה?

אלי כהן: תודה רבה, חבר הכנסת גפני.

אלי כהן: חבר הכנסת עיסאווי פריג', בבקשה.

עיסאווי פריג': זה יום של ברכות ואני לרגע, למען האמת, כשראיתי את כל הכינוס אני דאגתי לגפני, שהוא יהיה ועדת המשנה לוועדת הרפורמה.

עיסאווי פריג': בכל אופן, אלי, ברכות.

עיסאווי פריג': אתה שכן בחדר וזה ייתן לי פריבילגיה להתייעצויות.

עיסאווי פריג': אבל אני מצפה ממך שהוועדה כשמה אכן תפעל ותייצג את כל אזרחי מדינת ישראל ללא הבדל דת, גזע ומין.

עיסאווי פריג': כשאנחנו אומרים התחדשות בעיית הדיור לא פוסחת גם על המיעוט הערבי, שהם חייבים לקבל מענה ואני מצפה ממך ומהוועדה לתת גם התייחסות ומענה למצוקת הדיור ביישובים הערביים באותה מידה שאנחנו מתייחסים לכלל המדינה.

עיסאווי פריג': שיהיה לך בהצלחה, אלי.

אלי כהן: תודה רבה, חבר הכנסת עיסאווי פריג'.

אלי כהן: אנחנו נעבור ברשות

אלי כהן: כם ליואל לביא, ראש עיריית רמלה.

<יואל לביא: רק להשיב לחבר הכנסת עיסאווי, אצלנו שתי שכונות מרחיבות את תחומן על בסיס תב"ע, גם ג'ואריש וגם גן חקל.

עיסאווי פריג': שיהיה בהצלחה, אבל נכון לעכשיו ג'ואריש זה לא רמלה, זה ג'ואריש.

<יואל לביא: זה אתה קבעת.

<יואל לביא: מתי היית פעם אחרונה בג'ואריש?

עיסאווי פריג': אתה צודק, מספר שנים.

<יואל לביא: יש תלונות על הטירות שם?

<יואל לביא: לא על הדירות, על הטירות.

עיסאווי פריג': אני רוצה לבקר ברמלה, לראות את השכונה הערבית באותה רמה לפחות - - -

<יואל לביא: בכיף.

אלי כהן: אין ספק.

אלי כהן: יואל, יש עוד דברים שהיית רוצה להוסיף?

<יואל לביא: אני מברך.

<יואל לביא: אני מברך אותך קודם כל, אני מברך את כל החברים כאן, כמובן את שר הבינוי וסגנו ושנראה פתרון.

אלי כהן: אכן.

אלי כהן: השר אבי גבאי.

אבי גבאי: קודם כל ברכותיי, אדוני היושב ראש.

אבי גבאי: אני חושב שאין אדם ראוי ממך לתפקיד הזה ואין אדם ראוי ממך לעסוק בנושא הזה.

אבי גבאי: ההבנה שלך גם בפיננסים וגם בשיכון וגם ממשלה, אלה שלושת המרכיבים כדי להצליח בעניין הזה, אז אני בטוח שתעשה עבודה נהדרת.

אבי גבאי: כשמפלגת 'כולנו' ביקשה את המשרד להגנת הסביבה הרבה אנשים הרימו גבה, אז אני חושב שאנחנו היום קצת עוזרים לאנשים להוריד את הגבה, כי הנושא הכי הכי סביבתי שיש זה הנושא הזה.

אבי גבאי: אין נושא יותר סביבתי מהתחדשות עירונית, גם בהקשר של שמירה על השטחים הפתוחים וגם בהקשר של שמירה על האנשים החלשים שגרים בשכונות שתכל'ס אין להם מה להוריש חוץ מהדירה הקטנה שלהם ועכשיו אנחנו עוזרים להם להרחיב את הנכסים שלהם.

אבי גבאי: אני חושב שהנקודה הכי חשובה שהוועדה צריכה לשים אליה לב בדיונים ובתהליכים זה נושא הבירוקרטיה.

אבי גבאי: מדינת ישראל עמוסה בבירוקרטיה.

אבי גבאי: אם יש דבר שלמדתי ב-60 יום האלה שאני שר, שהבירוקרטיה היא פי עשרה יותר קשה ממה שחשבתי שהיא.

אבי גבאי: לכן אני חושב שבעניין הזה חשוב שבכל פסיק ובכל תקנה ובכל סעיף שתדונו בחקיקה תשאלו את עצמכם אם אתם מוסיפים בירוקרטיה או מורידים בירוקרטיה, ותשאלו את עצמכם איך יפרשנו את הסעיף הזה שאתם מוסיפים לאחר מכן ואיך הוא ישמש או לא ישמש ככלי להוספת בירוקרטיה ואני חושב שזה בסופו של דבר הסיפור.

אבי גבאי: בעניין הזה, אם נעשה פה עבודה נכונה אז נצמצם את הבירוקרטיה, ואם לא, אז נהיה כמו הרבה מאוד חוקים אחרים שהתכוונו להוריד בירוקרטיה והוסיפו בירוקרטיה.

אבי גבאי: זה גם כן תהליך שקורה הרבה מאוד פעמים.

אבי גבאי: אני חושב שבסופו של יום זה המבחן, זה המבחן הכי גדול.

אבי גבאי: לא אחוזי בנייה כן, אחוזי בנייה לא, אלא אם הדבר הזה יוכל לקרות מהר או לא.

אלי כהן: תודה רבה לשר אבי גבאי.

אלי כהן: חברת הכנסת רחל עזריה.

רחל עזריה: תודה.

רחל עזריה: קודם כל אדוני היושב ראש, חבר הכנסת אלי כהן, אני רוצה לברך אותך, מגיע לך ואני בטוחה שתעשה עבודה מצוינת, גם בגלל ההכשרה הגדולה שלך וגם בגלל הכישורים שלך וגם בגלל הגיבוי הגדול שאתה מקבל מהמפלגה.

רחל עזריה: השרים הרלוונטיים יושבים מימינך ומשמאלך.

רחל עזריה: אני חושבת שיש בהקמת הוועדה הזו סוג של רגע היסטורי, כי במדינת ישראל אנחנו רגילים להקים מדינה, אנחנו יודעים איך מקימים מדינה, בעבודה קשה, אנחנו יודעים איך מקימים יישובים ואחרי 60 ומשהו שנה כבר לא צריך להקים, אנחנו בעצם צריכים ללמוד לחדש את מה שיש ואנחנו לא יודעים לעשות את זה.

רחל עזריה: מה שאתה עושה פה, זה אתה בעצם לוקח את מדינת ישראל לשלב הבא, שאנחנו אומרים שאין לנו מספיק קרקע כדי להקים עוד יישובים, אבל הציבור יילך ויגדל בעזרת ה', ילדים זה שמחה, ואיך אנחנו לוקחים את הקרקעות ואת מה שיש לנו ובעצם עושים את השינוי מבפנים כדי לגרום לערים להיות אטרקטיביות.

רחל עזריה: זה בעיקר אומר להפוך את השכונות לאטרקטיביות, גם לחשוב על הבינוי וגם אני כן רוצה להתייחס לדברים שנאמרו פה, צריך כל הזמן לחשוב על חיי היומיום של הציבור בשכונה, כי איך להפוך יישוב חדש לאטרקטיבי זה מאוד קל, הכול נקי, הכול חדש, הכול מצוחצח, בונים גנים, בונים בתי ספר, סוללים כבישים, בערים קיימות האתגר הרבה יותר גדול ויש פה עבודה שצריך לעשות גם מול הרשויות המקומיות, גם מול היזמים, עבודה מתכללת שאני מאחלת לך שתצליח לעשות את העבודה הזו כי באמת זו תהיה נקודת ציון משמעותית עבור כולנו.

רחל עזריה: נראה לי שיש לך פה שותפים מצוינים כדי לעשות את העבודה, בהצלחה.

אלי כהן: תודה רבה, חברת הכנסת עזריה.

אלי כהן: אני רוצה לברך את יושב ראש הקואליציה, חבר הכנסת צחי הנגבי, שאיתנו.

אלי כהן: תודה, צחי.

אלי כהן: חבר הכנסת אלי אלאלוף.

אלי אלאלוף: אז קודם כל ברכות לאלי כהן, באמת ראוי ואדם שמבין בהרבה נושאים.

אלי אלאלוף: אני רוצה להוסיף נקודה אחת מרכזית שרחל התחילה בה.

אלי אלאלוף: לא בונים עיר כדי לבנות עיר, לא בונים בניינים כדי לבנות בניינים, בונים חברה שעיר משרתת אותה ולכן זה מאוד מאוד חשוב כשלוקחים בחשבון את התכנון האורבני לא לשכוח את האדם שאמור לגור בתוכו.

אלי אלאלוף: לצערנו אנחנו סובלים עד היום מתכנונים שנעשו בצורה שבלונית בירושלים ולא חשבו על השכונות שלנו, על האקלים שלנו, על הסביבה, על הנוף שלנו.

אלי אלאלוף: לכן אני מאוד מציע שתעשה כמו שנאמר, היות שחלק מהתכניות הקיימות היום במשרד הבינוי לקחת בחשבון שזו בניית החברה של המחר.

אלי אלאלוף: אי אפשר להמשיך לבנות בדימונה שכונת ב' כמו שבנו את ד' בבאר שבע וכו'.

אלי אלאלוף: מי שגר באזורים האלה, שאנחנו גרים בהם, השינוי הפיזי שלהם זה קודם כל שינוי חברתי וצריך לתכנן במקביל.

אלי אלאלוף: לכן אני מזמין את הוועדה לשתף פעולה גם עם הוועדה שלנו, שמדברת על חברה, על בריאות ועל תעסוקה, כדי שייצא מכלול משולב של כל המערכות שמשרתות את האדם.

אלי אלאלוף: תודה.

אלי כהן: תודה רבה, חבר הכנסת אלאלוף.

אלי כהן: חבר הכנסת רועי פולקמן, בבקשה.

רועי פולקמן: ממש בקצרה.

רועי פולקמן: כמובן אני מצטרף למברכים, זו זכות גדולה להיות חבר סיעתך ואני יודע כמה הנושא של התחדשות עירונית הוא מורכב ואמרו את זה כבר כאן.

רועי פולקמן: הידע המרובה שלך בנושאים הרלוונטיים, גם בנושא הפוליטי, גם בנושא החברתי וגם בנושא הכלכלי, כמובן בתחום התכנון, הוא קריטי לעניין הזה.

רועי פולקמן: אני רוצה להוסיף משפט אחד על הדברים שנאמרו ולא להאריך.

רועי פולקמן: אחד האתגרים של התחדשות עירונית, מעבר לכל מה שצוין כאן, האדם במרכז, זה שיש הרבה מאוד שחקנים שמעורבים בתהליכים האלה.

רועי פולקמן: כיוון שבמדינת ישראל אנחנו ידועים בקושי שלנו לייצר שיתופי פעולה, יש הרבה מאוד משרדי ממשלה, הרבה מאוד רשויות, בכל מקום הסגולה של הריבוי כאן במדינת ישראל היא ידועה ולכן בעניין הזה אנחנו מתקשים.

רועי פולקמן: אני חושב שאחד האתגרים, ופה גם אני חושב שאתה האדם המתאים לעניין הזה, וזה אחד האתגרים הגדולים לוועדה הזאת, זה למצוא את השפה המשותפת, זו משימה שבהרבה מהרפורמות שאנחנו מתעסקים איתן היום, אני גם מברך את שר האוצר שלא יכול היה להגיע בעקבות הסיכום שהיה עם יו"ר ההסתדרות, עם ניסנקורן - - -

אלי כהן: סיכום טוב ומצוין.

רועי פולקמן: בהחלט ואכן הייתה מסיבת עיתונאים ולכן הוא לא יכול היה להגיע, אני יודע שהוא תכנן להגיע לברך אותך ביום הקמת הוועדה, אבל גם המהלך הזה היום הוא חלק מתפיסת עולם שאומרת שצריך לייצר שיתופי פעולה.

רועי פולקמן: זה האתגר של הכנסת הזאת, זה האתגר של מדינת ישראל בעת הזאת, לייצר שיתופי פעולה ואין דבר שמצריך את זה יותר מאשר התחדשות עירונית, בין השלטון המקומי לשלטון המרכזי, שזה אתגר עצום, בין רשויות לבין רשויות אחרות, בין החברה האזרחית למערכת הממשלתית.

רועי פולקמן: כל האתגרים האלה הם האתגרים של הפרויקט הזה ואני מקווה שנהיה סנונית להראות איך בונים שיתופי פעולה.

אלי כהן: תודה רבה, חבר הכנסת פולקמן.

אלי כהן: עכשיו יושב ראש עמידר, ד"ר יצחק לקס.

<יצחק לקס: קודם כל ברכות לך, חבר הכנסת אלי כהן.

<יצחק לקס: אין ספק באמת שההיכרות שלך את תחום הפיננסים בהחלט תהווה מנוף מאוד מאוד משמעותי לקדם את הנושא הספציפי של התחדשות עירונית.

<יצחק לקס: קצת לגבי עמידר בעניין הזה, עמידר, אחד מהדגלים שהיא הרימה והיא חורתת על דגלה את אותו מנוף, את אותה עשייה, זה הנושא של ההתחדשות העירונית.

<יצחק לקס: לעמידר יש את הפלטפורמה כמעט האידיאלית להיכנס לתחום הזה של התחדשות עירונית על גבי מבנים של עמידר.

<יצחק לקס: יש את הקרקע, יש הרבה מאוד מבנים שיש בהם רוב שוכרים, כמובן לקדם את הנושא הזה, כולנו יודעים, כשמדובר על תמ"א 38, קל יותר, בפינוי-בינוי מורכב יותר, אבל כבר נעשים דברים.

<יצחק לקס: בקרית גת כבר עברנו את הוועדה המקומית, אנחנו בטרום וד"ל ל-1,200 יחידות דיור, בלוד אנחנו מקדמים פרויקט של 1,000 יחידות דיור, אצל יואל ברמלה 2,700 יחידות דיור, בירושלים הדברים האלה קורים.

<יצחק לקס: בעצם זה בעקבות הנחיה ורוח גבית מאוד משמעותית שאנחנו מקבלים מהשר, מסגן השר ומהמשרד לקדם את הנושא הזה.

<יצחק לקס: אלי אלאלוף יצא לרגע, אבל אני רוצה להוסיף ולומר שהכול נעשה תוך תפיסה וראייה חברתית.

<יצחק לקס: התפיסה שלנו שאנחנו מובילים היום בעמידר, זה שמבחינתנו דיור ציבורי זה לא רק ארבעה קירות, אנחנו צריכים לזכור שיש אנשים בתוך ארבעה הקירות האלה ועם הרוח הזו אנחנו מובילים את התהליך של התחדשות עירונית על כל מרכיביה, אם זה תמ"א 38 או פינוי-בינוי.

<יצחק לקס: אז באמת בהצלחה רבה.

אלי כהן: תודה רבה, יצחק לקס.

אלי כהן: חבר הכנסת, צחי הנגבי, יושב ראש הקואליציה.

צחי הנגבי: תודה, אלי, השרים, יו"ר ועדת הכנסת, ראש העיר וחברים, רחל.

צחי הנגבי: אומרים שלכל איש יש שם, אבל לכל ועדה יש שם שקובעת לה ועדת הכנסת, אז השם שנבחר פה, השם הכי ארוך מוועדות הכנסת שאני מכיר ב-27 השנים שאני פה, ועדה מיוחדת לדיון בהצעת חוק הרשות הממשלתית להתחדשות עירונית תשע"ה 2015, שם הכי ארוך, אבל מהר מאוד יקראו לזה ועדת כהן, ככה זה אצלנו, מקצרים על פי העומד בראש.

צחי הנגבי: בתור בן למשפחת כהן אני גאה שתהיה סוף סוף ועדת כהן.

צחי הנגבי: כשאמא שלי הייתה ראש ועדה אז לא קראו לזה ועדת כהן, כי זו לא הייתה ועדה מיוחדת, היא הייתה אז בראש ועדת הקליטה, אבל בהחלט אנחנו קודם כל שמחים שהייתה לנו יד בכינונה של ועדת כהן.

צחי הנגבי: אנחנו מכירים עוד מעט 20 שנה, עקבתי מקרוב אחרי היכולות והעשייה והשקט ואני בטוח שזה מה שיהיה פה בוועדה, לא תצטרך להיעזר בפטיש.

צחי הנגבי: ביטן כבר שבר אותו כמה פעמים, אני בטוח.

דוד ביטן: אין, לא שמו לי.

צחי הנגבי: באמת, אנחנו כקואליציה נהיה לעזר בכל נושא שהשר ושאתם תרצו לקדם, לא רק בחוק הזה.

צחי הנגבי: הכוונה היא כמובן שיהיו חוקים נוספים שיסמנו רפורמות שהציבור מצפה להן, אבל נדמה לי שבנושאים האלה הוועדה הזו לא תתאפיין באופוזיציה-קואליציה, אלה נושאים, מן הבודדים בכנסת, שהמכנה המשותף רחב הרבה יותר מכל המפריד ואני מאחל לך הצלחה ואנחנו נהיה לעזר.

אלי כהן: תודה רבה, חבר הכנסת צחי הנגבי.

אלי כהן: ראש עיריית בת ים, מר יוסי בכר.

<יוסי בכר: ידידי אלי כהן, יושב ראש הוועדה, אל"ף, אני מאחל לך הצלחה מאוד גדולה, אני בטוח שאתה אדם ראוי, מהיכרות איתך.

<יוסי בכר: אני גם יודע שאתה מבין עניין.

<יוסי בכר: אנחנו בערך מגיעים מאותו מקום, אתה מחולון, אני מבת ים, שתי ערים מאוד דומות ושתי ערים שזקוקות באמת לישועה בנושא הזה של התחדשות עירונית.

<יוסי בכר: אצלנו בבת ים, רק לסבר את האוזן לכולם, בערך 70% מהעיר זה מבנים שנבנו לפני שנת 80', מבנים רעועים וישנים ודווקא באזורים שאפשר לפעול בנושא הזה של התחדשות עירונית ביתר שאת.

<יוסי בכר: אני מאחל לך המון בהצלחה ועינינו נשואות לוועדה הזו.

אלי כהן: תודה רבה, תודה, ראש עיריית בת ים.

אלי כהן: חברת הכנסת מירב בן ארי.

מירב בן ארי: תודה רבה.

מירב בן ארי: מזל טוב.

מירב בן ארי: לדעתי אין ראוי ממך לשמש בתפקיד הזה, גם הניסיון הכלכלי שלך, אבל גם הניסיון החברתי שלך הוא לא פחות חשוב.

מירב בן ארי: אני מברכת אותך ואני רוצה רק שני דברים חשובים לציין.

מירב בן ארי: האחד, מהיכרות איתך אני יודעת שאתה באמת תעשה דברים וזה לא רק יהיה ועדה שתדבר, אלא באמת תעשה ותקדם דברים ותצא לסיורים ותכיר את השטח ותנסה להשתמש בתשתיות הקיימות היום לטפל בנושא של התחדשות עירונית.

מירב בן ארי: בתור אחת שהייתה חברת מועצת העיר תל אביב-יפו אני חושבת שאפשר ללמוד הרבה מהעיר תל אביב-יפו.

מירב בן ארי: לא לפגוע ולא להעליב, פשוט הייתה שם פעילות, עדיין יש שם פעילות, מצוינת בנושא של התחדשות עירונית.

מירב בן ארי: חלילה, כולם בסדר, כולם עושים התחדשות עירונית, מותר לי, אתם יודעים, אני מגיעה משם, אני חושבת שיש הרבה מה ללמוד ואני באמת מציעה לך מה שנקרא, כדי לקצר תהליכים, להכיר את השטח איך באמת אפשר לעשות התחדשות עירונית ואיך לעשות את זה בצורה טובה יותר.

מירב בן ארי: בנוסף, אני חושבת שגם שר השיכון וגם שר האוצר ייתנו לך את הרוח הגבית שאתה צריך.

מירב בן ארי: זה הכי מתאים לוועדה הזאת ושיהיה לך בהצלחה.

מירב בן ארי: אני בטוחה שתצליח.

אלי כהן: תודה רבה, חברת הכנסת בן ארי.

אלי כהן: נשיא התאחדות הקבלנים, נסים בובליל, בבקשה.

<נסים בובליל: קודם כל אני מברך את הוועדה, את עצם הקמת הוועדה.

<נסים בובליל: אלי, שר הבינוי, ברכות.

<נסים בובליל: אני חושב שזה מהלך חשוב ודרמטי, אבל בעצם הדברים שנאמרו פה אנחנו רואים את הסיבה שיש, אני ראיתי פה שאתם רשמתם שהחוק חוקק ב-1998 ויש בסך הכול עד היום מספר פרויקטים מאוד מצומצם שיצא לדרך ועוד יותר קטן שכבר אכלסו אנשים.

<נסים בובליל: הבעיה היא, אלי, בכל הנושאים האלה של פתרון מצוקת הדיור, שאנחנו תמיד רוצים להגיע לתוצאה של 100%.

<נסים בובליל: חברים, הנושא של התחדשות עירונית הוא קודם כל נושא מציל חיים, לא דיברנו על כך, אבל הדבר הזה מציל חיים.

<נסים בובליל: אנחנו מדברים על כך שאם תהיה רעידת אדמה ציבור רחב במדינת ישראל נמצא חשוף, במידה שתהיה חס וחלילה מלחמה נוספת חלק גדול מתושבי מדינת ישראל לא נמצאים מוגנים.

<נסים בובליל: לכן אם אנחנו רוצים להצליח צריך לתת לוועדה הזו סמכויות ותקציבים ויכולת לשנות דברים וגם להבין, לראות את התמונה הכוללת ולא להיכנס לפינות כאלה ואחרות שמונעות את הפעילות בהתחדשות העירונית.

<נסים בובליל: אני יכול לתת דוגמאות רבות של מאות פרויקטים שתקועים בגלל סיבות אזוטריות, כאשר מחליטי ההחלטות לא רואים את התמונה הכוללת ולא מבינים את המשמעות של הצלת חיים.

<נסים בובליל: דיברנו פה על הגדלת ההיצע, זה חשוב מאוד, אבל הדבר החשוב ביותר זה הנושא של הצלת חיים, אנחנו יודעים שבניינים רבים במדינת ישראל הם בעצם מבנים מסוכנים שאנשים גרים בהם ושאין להם ביטחון בבית שהם גרים בו.

<נסים בובליל: אני מאחל לכם בהצלחה, יש הרבה מאוד מה לעשות, הדבר הכי חשוב שצריך להבין, שבלי ראשי הרשויות, ונמצאים פה מעט ראשי רשויות, ובלי הסכמה של ראשי הרשויות ועם כל הכבוד לרשות המחוקקת ולרשות המבצעת, אנחנו רואים שכשראשי רשויות לא רוצים וכשלא מחברים אותם הדברים לא קורים.

<נסים בובליל: אני קורא לראשי הרשויות לדחוף את הנושא של התחדשות עירונית, להבין את המשמעות של זה לטובת העיר שלהם ולא נגד העיר שלהם.

<נסים בובליל: אנחנו רואים ראשי רשויות שנמצאים פה שהם תומכים בה, אבל יש ראשי רשויות שלא נמצאים, היום זה חגיגי אז אני לא אגיד את שמם, שהם מתנגדים לנושא הזה.

<נסים בובליל: אנחנו צריכים לדעת כיצד לפעול גם ברשויות האלה.

<נסים בובליל: תודה ובהצלחה.

אלי כהן: תודה רבה, נסים.

אלי כהן: אשר אלון, בבקשה, תציג את עצמך, אשר.

אלון: אני יזם, בתחום של פינוי-בינוי, 2,500 יחידות דיור נמצאות בקטע של נושא פינוי-בינוי אצלנו.

אלון: אלי, מה שאני רוצה לומר, יש הרבה חסמים בנושא של פינוי-בינוי, אבל החסם העיקרי זה הליכי התכנון או קיצור הליכי התכנון ואני לא רואה פה בסמכויות של הרשות, גם בתפקידים של חברי המליאה פה, שום דבר שמתייחס לנושא של הסמכויות שיש לכם לקצר את הליכי הבניין או את האישורים של התכניות של התב"ע.

אלון: היום לוקח לי בשביל לעשות פינוי-בינוי לאשר תב"ע, בפינוי-בינוי צריך לאשר תב"ע, זה לא כמו בתמ"א, אז לוקח לנו בסביבות 7 עד 10 שנים, אם בכלל, לפעמים גם זה לא מתגשם.

אלון: לכן אני רוצה לדעת איפה הסמכויות שלכם, אם יש לכם כאלה, ואם אין לכם אז אולי אפשר לתקן את הצעת החוק בקשר לנושא של הליכי התכנון או קיצור הליכי התכנון, שיהיה לפחות 80% פחות ממה שאנחנו היום, כלומר תוך 13 או 14 חודש שיהיו אישורים בתב"ע, כי אחרת באמת לא יקומו פרויקטים של פינוי-בינוי אפילו אם תסירו את כל החסמים האחרים.

אלי כהן: אשר, תודה רבה.

אלי כהן: זו בהחלט אחת מהמטרות שהוועדה שמה לעצמה, שבסופו של דבר זה לא יהיה רשות שלא תהיה לה שום תכלית ושום סמכות, אלא רשות שכן תוכל לבוא ולפעול, כפי שאמר נסים בובליל, מול הרשויות, מול מינהל התכנון, יחד עם מינהל מקרקעי ישראל, על מנת להוציא את הפרויקטים האלה שתקועים ויש לא מעט.

דוד ביטן: בדברים מסוימים תיקון 101 העביר את הסמכות לאשר בוועדה המקומית, אז יש לזה כבר פתרון.

אלי כהן: ירון גינדי, נשיא לשכת יועצי המס.

אלי כהן: יש גם הרבה היבטי מיסוי משמעותיים מאוד במסגרת החוק, חשוב שהם יהיו, מכיוון שזה תמריץ משמעותי מאוד.

אלי כהן: בבקשה, ירון.

<ירון גינדי: אני מצטרף לברכות.

<ירון גינדי: אנחנו כבר בחודש האחרון עובדים ביחד, רק לידיעת הנוכחים, על תיקוני חקיקה במיסוי מקרקעין שיאפשרו להתחדשות עירונית להרחיב את השוק במידת האפשר.

<ירון גינדי: לדעתי אחת המטרות של החוק הזה צריכה להיות העובדה שליזמים תהיה ודאות.

<ירון גינדי: אנחנו, יועצי המס, מייצגים הרבה יזמים והרבה קבלנים והדבר הבעייתי ביותר, אין ליזמים ודאות וכשאין ודאות פרמיית הסיכון עולה וכשאין ודאות אז פרויקטים של התחדשות עירונית לא יוצאים לדרך.

<ירון גינדי: יושב פה ראש העיר בת ים, בעיר בת ים יש את פרויקט חשמונאים.

<ירון גינדי: 12 שנה לקח למשרד הבינוי להוציא תב"ע לפרויקט חשמונאים.

<ירון גינדי: מאז שיש תב"ע מאושרת 4 שנים חלפו ואין אף יזם שמוציא לפועל את שכונת חשמונאים, יש שם היום 700 או 800 יחידות שניתן לבנות וכתוצאה מחוסר כדאיות כלכלית העיר בת ים ומדינת ישראל מפסידות מאות יחידות דיור.

<ירון גינדי: וכמו שנסים אמר, זה קורה לאורך ולרוחב, לכן חשוב מאוד שיהיו לרשות סמכויות וחשוב מאוד שתהיה ודאות והחשוב ביותר, שצריך לעשות סדר בנושא הזכויות.

<ירון גינדי: אחת ולתמיד שהיזמים יפסיקו להתכתש עם הוועדות המחוזיות והוועדות המקומיות בנושא הזכויות, מה שמאריך הכי הרבה זמן את הנושא של ההיתרים.

<ירון גינדי: אם תהיה ודאות מראש מה הזכויות שנותנים בפינוי-בינוי ויקבע שמאי ארצי לכל עיר ועיר את סך הזכויות ואת יחס הזכויות שמגיע באותה עיר בהתאם למחירים באותה עיר אנחנו נפתור, לדעתי, את רוב הבעיה בנושא הזה.

<ירון גינדי: בהצלחה לכולם.

דוד ביטן: יש תקן 21, רק ראשי הערים - - -

<ירון גינדי: שיבוא השמאי הממשלתי ויגיד 'לפי תקן 21 בבת ים צריך להיות יחס של 1 ל-5'.

דוד ביטן: ראשי הערים לא מוכנים לקבל את תקן 21, זאת הבעיה.

<ירון גינדי: בשביל זה אני אומר.

אלי כהן: יש לנו גם חיזוק מאוד גדול בוועדה בדמות חבר הכנסת ביטן, שהיה ממלא מקום ראש העיר ראשון לציון.

אלי כהן: זו בהחלט תוספת חשובה.

אלי כהן: אחרון הדוברים, נסים אסייג, שיזם את נושא הצגת החוק.

אלי כהן: ברבע לשלוש אנחנו צריכים להתפזר, מכיוון שרוב ישיבות הסיעות שונות מתחילות בשעה שלוש אז אנחנו לא נצליח להציג את החוק היום, אנחנו נקבע ישיבה נוספת שבה נציגי משרד האוצר יציגו את החוק בשבוע הבא וכמובן שיהיו לנו ישיבות ייעודיות, גם לנושא המס, גם לנושא התכנון, גם לנושא הרשויות המקומיות, גם לנושא התאחדות הקבלנים.

אלי כהן: אז בבקשה, נסים אסייג, אם תוכל גם להציג את עצמך.

<נסים אסייג: קודם כל ברכות, אלי.

<נסים אסייג: אני יזם של חברה שעוסקת בהתחדשות עירונית בלבד, מקדמת גם תהליכים תכנוניים וחברתיים, אני שותף לבנייה של פרויקט פינוי-בינוי בפתח תקווה, אחד משלושת פרויקטי פינוי-בינוי המוכרזים שעלו לקרקע ובימים אלה אנחנו מוציאים היתרי בנייה לפרויקט הפינוי-בינוי הגדול בארץ, 1,750 יחידות דיור באור עקיבא במסלול ניסויי.

<נסים אסייג: יש הרבה מה להגיד ולא אגיד, אני רק רוצה להגיד שעצם הקמת המנגנון הזה זה חלק מהפתרון.

<נסים אסייג: היום לקדם פרויקט פינוי-בינוי זה להתעסק עם המון המון גורמים מגופים שונים ומעצם זה שיש הסתכלות אחת על התהליכים אז אני מאוד אופטימי, אין ספק שזה יעשה שיפור, ושיהיה הרבה הצלחה.

אלי כהן: תודה רבה.

אלי כהן: תודה לכם שהגעתם.

אלי כהן: אני נועל את הישיבה, תודה לכולם.